Hoekom "Voetjies"? | Voetjies
September 20, 2007 om 12:30 nm | Posted in Vorige paadjies | 4 Kommentaar
As ek so na almal se blogname kyk dan wonder ek hoe elkeen by sy/haar naam uitgekom het.
En ek is seker so wonder ons almal oor die name. Wel toe ek gister 'n naam vir my blog wil registreer moes ek telkemale sien dat die name wat ek insit alreeds bestaan. En natuurlik raak die frustrasie al meer en meer. Ek onthou toe op 'n stadium moes ek iewers 'n password kies en dan vra hulle mos vrae soos beste vriend, eerste troeteldier ens. Dis toe wat ek op Voetjies besluit. Want hierdie voetjies dui gladnie op die groote van my voete nie. ( Alhoewel ek ook maar net in 'n nr 3 of 4 skoen pas)
Op 4 jarige ouderdom sit ek eendag op ons voorstoep en sien die een buurman oor die straat gestap kom met iets in sy arms. By my aangekom sien ek dat dit 'n klein hondjie is wat hy dra. Hy vra toe of hy die hondjie vir my kan gee. Net daar beland ek in die sewende hemel…my eie klein baba hondjie. die pragtigste wollerige bondeltjie! Wat die ras aan betref kan ek net verduidelik dat die ma waarskeinlik Pikanese bloed gehad het en die pa was vermoedelik 'n hond! En al 4 die pootjies spierwit. Daarvandaan Voetjies my eerste troeteldier.
Ek en Voetjies was verknog aan mekaar. Aangesien ek die enigste dogter was en my broers baie ouer as ek was dit my beste maatjie. Voetjies is net tot in die kombuis toegelaat en daar agter die kombuisdeur het ek, Voetjies en my poppe ure deurgebring. Ek het hom aan die slaap gemaak op sy eie bedjie met kussing en al. As ons moeg raak vir die huis het ek hom in my pop se waentjie gelaai, natuurlik weer met kombers, kussing die werke,en buite gaan rondstoot. Ek dink Voetjies moes 'n hengse groot blaas gehad het want vir piepie was daar nie tyd nie!!!
So begin Voetjies se hormone ook te ontwikkel en skraap hy eendag een van die tewe in die straat bymekaar en doen sy ding. Ek dog toe natuurlik dis die einde van my hond se lewe met al die getjank en alles wat daarmee gepaard gaan. My ma moes baie mooi subtiel " please explain" wat nou aan't gebeure is. Ek was bang om buite toe te gaan want het gedink ek gaan my hond dood op die "pavement " kry. So help Voetjies my ook toe om te verstaan wat in die natuur gebeur.
Ek kan nie onthou hoe lank ek vir Voetjies gehad het nie, maar hy het toe op 'n stadium siek geword en ons het nie soos vandag 'n veearts naby ons gehad nie. Ma het gedokter met boererate maar helaas is Voetjies toe na die hondehemel! Tuinjong moes 'n gat grawe en ek het begrafnis gehou.
Na Voetjies het ek nie weer 'n hondjie gehad nie, net 'n paar katte. En dit is waarom ek my blognaam opdra aan my eerste en enigste hondemaatjie….. "Voetjies"
4 Kommentaar	»
Wat n stunning storie. Dit is n baie mooi blog, met alles op sy plek. Hier gaan ons nog baie lekker kuier.